bluuebunny/crossref_metadata_2025 huggingface dataset:
Σχεδιασμός, ανάπτυξη και εφαρμογή διαδικτυακού εκπαιδευτικού περιβάλλοντος για την παραγωγή του γραπτού λόγου
Authors: Παραδιά Μαρία
Published: August 2021

Το αντικείμενο και ο στόχος της παρούσας μελέτης ήταν να διερευνηθούν οι επιδράσεις της ενισχυτικής διδασκαλίας, στην παραγωγή γραπτού στην Ελληνική ως δεύτερη/ξένη γλώσσα, σε δίγλωσσους μαθητές με προχωρημένο επίπεδο ελληνομάθειας, μέσω του σχεδιασμού, της ανάπτυξης και της χρήσης του κατάλληλου διαδικτυακού εκπαιδευτικού περιβάλλοντος. Η αναγκαιότητα της διερεύνησης του θέματος αυτού, με την υλοποίηση μιας διαφοροποιημένης εφαρμογής, προκύπτει από τις σοβαρές δυσκολίες που αντιμετωπίζουν οι χρήστες της ελληνικής ως δεύτερης/ξένης γλώσσας, με επίκεντρο τη δυσκολία απόκτησης υψηλής ευχέρειας στην παραγωγή γραπτού λόγου και στην κατάκτηση των δομών της ελληνικής γλώσσας, ιδιαίτερα σε γλωσσικά φαινόμενα τα οποία διαπιστώνεται ότι δεν έχουν κατακτηθεί σε ικανοποιητικό βαθμό, με αποτέλεσμα να παρουσιάζεται αδυναμία στο χειρισμό και την αξιοποίησή τους στο γραπτό λόγο. Με βάση τα ερευνητικά δεδομένα, τα οποία συλλέχθηκαν κατά την προέρευνα και κατά τις αρχικές φάσεις της έρευνας αυτής, προέκυψε η ανάγκη διατύπωσης μιας μεθοδολογικής πρότασης, η οποία, με την αξιοποίηση των Τεχνολογιών της Πληροφορίας και Επικοινωνίας, να αποβλέπει στο να κατευθύνει τους μαθητές σε αποτελεσματικούς τρόπους κατανόησης, επεξεργασίας και παραγωγής γραπτού λόγου. Προεξέχοντα ρόλο στη συγκρότηση του μοντέλου διδασκαλίας που προτείνεται στην εργασία αυτή έχει η επικοινωνιακή προσέγγιση του γραπτού λόγου. Το προτεινόμενο, όμως.
Τα πτυχωτά φουστάνια της Χίου (16ος αι.- αρχές 20ού)
Authors: Μαχά-Μπιζούμη Αθηνά-Νάντια
Published: August 2021

Το θέμα της παρούσας διατριβής αποτελεί αντικείμενο μελέτης της Λαογραφίας της Ένδυσης. Ασχολείται με την εξέταση του ενδυματολογικού συστήματος της Χίου, σε μια μακρά χρονική διάρκεια (16ος αιώνας-αρχές 20ού), καθώς αυτό το σύστημα εκφράστηκε, σε μια ενιαία γεωγραφικά περιοχή, με ενδιαφέρουσα πολυτυπία και παραλλαγές, ως αντικαθρέφτισμα των ιδιαίτερων ιστορικών, οικονομικών και κοινωνικών γεγονότων, που οι συγκυρίες προκάλεσαν υπό την ισχυρή παρουσία δύο κόσμων: της Δύσης και της Ανατολής. Κυρίαρχη θέση στο χιακό ενδυματολογικό σύστημα κατέχουν τα κοντά λευκά πτυχωτά «φουστάνια» των Μαστιχοχωχωρίων, των οποίων τα τεχνικά χαρακτηριστικά παραπέμπουν σε ενδυματολογικά πρότυπα του 16ου και του 17ου αιώνα, με σαφείς τις επιρροές από την ιταλική Αναγέννηση. Η μορφολογία τους συνεισφέρει στην ανασύνθεση των λευκών πτυχωτών φουστανιών της ευρύτερης πολιτισμικής περιφέρειας του αιγαιακού χώρου, όπου και τα ίδια εντάσσονται. Η έρευνα αξιοποίησε την τυπολογική προσέγγιση στην ερμηνεία του συγκεκριμένου ενδυματολογικού φαινομένου, για να αναδειχθούν οι αθέατες πλευρές της υλικής κουλτούρας του τοπικού πολιτισμού. Η προσέγγιση αυτή οδήγησε σε μια πολυεπίπεδη ανάλυση του υπό έρευνα θέματος, που κινείται τόσο στα πλαίσια της τεχνικής, της τεχνολογίας, της τέχνης, και των παραγόντων που παρεμβαίνουν στη διαμόρφωσή του, όσο και στην κοινωνική και συμβολική του υπόσταση στη χιακή κοινωνία, ως φορέα αντιλήψεων, ιδεών, και πρακτικών. Χρησιμοποίησε δε, τα ερμηνευτικά εργαλεία που παρέχει η λαογραφική και η ιστορικο-ανθρωπολογική ανάλυση, για μια ολιστική προσέγγιση του θέματος. Μέσω αυτού του είδους της διαλεκτικής προσέγγισης έγινε η καταγραφή και η αποκωδικοποίηση της κοινωνικής ζωής των πτυχωτών «φουστανιών» σε σύνδεση με τα ενδυματολογικά σχήματα της ιταλικής αναγέννησης. Χωρίς να παραγνωρίζεται η αισθητική τους διάσταση, αναζητήθηκε και μελετήθηκε, μέσω της κοινωνικοϊστορικής μεθόδου, και ο ρόλος που διαδραμάτισαν στη διαμόρφωσή τους οι ιστορικές συγκυρίες, οι οικονομικές και οι κοινωνικές συμπεριφορές, οι τεχνικές κατασκευής και η δυναμική των τεχνικών αλλαγών.
Η σχέση μεταξύ αντιλαμβανόμενης διαφθοράς, γραφειοκρατίας, εισοδήματος και οικονομικής ανάπτυξης
Authors: Παπακωνσταντίνου Παναγιώτα
Published: August 2021

O σκοπός της έρευνάς μας ήταν η διερεύνηση της επίδρασης της διαφθοράς σε ορισμένες μακροοικονομικές μεταβλητές. Συγκεκριμένα θέλαμε να εξετάσουμε τις σχέσεις μεταξύ διαφθοράς και επιπέδου εισοδήματος, βάσει της κατάταξης της παγκόσμιας τράπεζας (ΕΗ1), διαφθοράς και ρυθμού οικονομικής μεγέθυνσης (ΕΗ2), διαφθοράς και γραφειοκρατίας (ΕΗ3), διαφθοράς και φορολογικών εσόδων (EH4), και τέλος διαφθοράς και επιπέδου στρατιωτικών δαπανών (EH5). Οι ερευνητικές υποθέσεις ΕΗ1 και ΕΗ4 διερευνώνται στο πλαίσιο μιας περιγραφικής ανάλυσης, καθώς ο στόχος σε τέτοιου είδους αναλύσεις είναι η διαπίστωση της ύπαρξης κάποιου προτύπου στην συμμεταβολή των δύο μεταβλητών, ενώ η ΕΗ2 διερευνάται στο πλαίσιο μιας αιτιολογικής ανάλυσης, καθώς αποσκοπεί στην μέτρηση κάποιας αιτιώδους σχέσης μεταξύ δύο μεταβλητών. Για την διερεύνηση των παραπάνω ερευνητικών υποθέσεων επιλέξαμε ένα δείγμα 180 χωρών, για τις οποίες υπήρχαν στοιχεία αναφορικά με την τιμή του δείκτη αντιλαμβανόμενης διαφθοράς (Corruption Perception Index, CPI) για το 2008. Οι χώρες αυτές, σύμφωνα με την κατάταξη που χρησιμοποιεί η Παγκόσμια Τράπεζα (για οικονομίες με πληθυσμό μεγαλύτερο των 30.000 ατόμων), ανήκουν σε μια από τις ακόλουθες τέσσερεις κατηγορίες βάσει του κατά κεφαλήν Ακαθάριστου Εθνικού Εισοδήματος (gross national income (GNI) per capita) το 2009: • Χώρες Χαμηλού Εισοδήματος: Χώρες με κατά κεφαλήν Ακαθάριστο Εθνικό Εισόδημα μικρότερο από 995$. • Χώρες Κατωτέρου-Μέσου Εισοδήματος: Χώρες με κατά κεφαλήν Ακαθάριστο Εθνικό Εισόδημα μεταξύ 996$ και 3.945$. • Χώρες Ανωτέρου-Μέσου Εισοδήματος: Χώρες με κατά κεφαλήν Ακαθάριστο Εθνικό Εισόδημα μεταξύ 3.946$ και 12.195$. • Χώρες Υψηλού Εισοδήματος: Χώρες με κατά κεφαλήν Ακαθάριστο Εθνικό Εισόδημα μεγαλύτερο από 12.196$.
Ανάπτυξη περιφερειακού εμπορίου και συνεργασίας χωρών της Μεσογείου (Ν. Ευρώπη, Β. Αφρική, Μ. Ανατολή)
Authors: Βαρούχας Γεώργιος
Published: August 2021

Ο ρόλος του εμπορίου στην οικονομία και τα οφέλη που επιφέρει είναι σχεδόν τόσο παλιά, όσο και η ίδια η οικονομική επιστήμη. Τις τελευταίες δεκαετίες ο ρόλος της απελευθέρωσης του εμπορίου και τα υποθετικά οφέλη που προκύπτουν από αυτό επεκτάθηκε και θεωρείται ένας από τους επιταχυντές της οικονομικής μεγέθυνσης, αλλά και πρωταρχική πηγή σύγκλισης των οικονομιών των κρατών. Μετά το 2ο παγκόσμιο πόλεμο η σταδιακή απελευθέρωση των αγορών και πρόσφατα το «δόγμα» της παγκοσμιοποίησης άνοιξε νέους ορίζοντες στο διεθνές εμπόριο και προώθησε την δημιουργία εμπορικών συνασπισμών μεταξύ των χωρών παγκοσμίως. Σε μια εν δυνάμει παγκόσμια αρένα συναλλαγών η γνώση για την επιρροή που μπορεί να ασκήσει στην προώθηση της οικονομικής μεγέθυνσης αποτελεί κρίσιμο ζήτημα. Παρά τη μεγάλη προσπάθεια που έχει αφιερωθεί στη μελέτη του ζητήματος, υπάρχουν λίγα πειστικά στοιχεία σχετικά με την επίδραση του εμπορικού ανοίγματος στο εισόδημα των κρατών και στη σύγκλιση της οικονομικής τους μεγέθυνσης. Η παρούσα διατριβή έχει ως θεματικό πυρήνα τη διερεύνηση της επίδρασης που είχε η Σύνοδος της Βαρκελώνης το 1995, στη σύγκλιση της οικονομικής μεγέθυνσης των χωρών της λεκάνης της Μεσογείου. Για τον έλεγχο της ύπαρξης της σύγκλισης αρχικά εφαρμόστηκαν οι έλεγχοι του Dickey-Fuller και Philips-Perron. Κατόπιν στα πλαίσια της ενδογενούς θεωρίας υιοθετήθηκε η ανάλυση με πάνελ παρατηρήσεις. Τα αποτελέσματα ανέδειξαν την παρουσία σύγκλισης μετά τη σύνοδο και με την μεταβλητή του εμπορικού ανοίγματος να συμβάλει σημαντικά.
Βελτιστοποίση της παραγωγής του ενεργειακού φυτού σόργου με σύγχρονα συστήματα άρδευσης
Authors: Παπαλέξης Δημήτριος
Published: August 2021

Το θέμα αυτής της εργασίας ήταν η εκτίμηση της ανάπτυξης και παραγωγικότητας του Γλυκού Σόργου (var. Keller), υπό το καθεστώς δύο διαφορετικών μεθόδων άρδευσης, της επιφανειακής στάγδην άρδευσης και της υπόγειας στάγδην άρδευσης, στην Κεντρική Ελλάδα, ως ενεργειακής καλλιέργειας με σκοπό την παραγωγή βίο - αιθανόλης. Η συγκεκριμένη εργασία έλαβε χώρα σε πειραματικό αγρό ο οποίος σχεδιάστηκε στο αγρόκτημα του Πανεπιστημίου Θεσσαλίας για τα έτη 2005, 2006 και 2007, αποτελούμενος από ένα πλήρως τυχαιοποιημένο πειραματικό σχέδιο τεσσάρων μεταχειρίσεων σε τέσσερις επαναλήψεις, συμπεριλαμβανομένου και του μάρτυρα (χωρίς άρδευση).Στις μεταχειρίσεις τις επιφανειακής στάγδην άρδευσης χορηγήθηκαν στην πρώτη μεταχείριση δόσεις άρδευσης που ικανοποιούσαν το 100% της ημερήσια εξατμισοδιαπνοής και στη δεύτερη στο 80% της ημερήσια εξατμισοδιαπνοής, ενώ στην υπόγεια στάγδην άρδευση χορηγήθηκαν δόσεις μόνο στο 80% της ημερήσια εξατμισοδιαπνοής με σκοπό την μεγιστοποίηση της αποτελεσματικότητας τηςάρδευσης και την καλύτερη εξοικονόμηση του αρδευτικού νερού. Στο σύνολο της η άρδευση πραγματοποιήθηκε απολύτως αυτοματοποιημένα και οι δόσεις της καθορίστηκαν με βάσει εξατμισίμετρο τύπου Α αποσκοπώντας στην πλήρη κάλυψη των αναγκών της καλλιέργειας σε νερό.Η ανάπτυξη της καλλιέργειας, για το σύνολο της καλλιεργητικής περιόδου, προσδιορίστηκε βάσει των μετρήσεων του ύψους και της φυλλικής επιφάνειας των φυτών. Ο προσδιορισμός της παραγωγής σε χλωρή και ξηρή βιομάζα πραγματοποιήθηκε με έξι στελεχοκοπές, καλύπτοντας έτσι ολόκληρη την αναπτυξιακή και παραγωγική διαδικασία της καλλιέργειας. Τα αποτελέσματα από την ολοκλήρωση του έργου ανέδειξαν μία ανωτερότητα της υπόγειας στάγδην άρδευσης έναντι της επιφανειακής στάγδην, σε μέσους όρους ύψους φυτών, ανάπτυξη φυλλώματος, παραγωγή σε χλωρή και ξηρή βιομάζα, και αποδοτικότητα της άρδευσης, για ισόποσες δόσεις άρδευσης. Η μέγιστη παραγωγή επιτεύχθηκε στα μέσα Σεπτεμβρίου, πριν την τελική ωρίμανση της καλλιέργειας, γεγονός το οποίο πρέπει να τύχει ιδιαίτερης προσοχής με γνώμονα την επιλογή του βέλτιστου χρόνου συγκομιδής. Μετά τα τέλη Σεπτεμβρίου, αρνητικοί ρυθμοί ανάπτυξης έκαναν την εμφάνιση τους, έχοντας ως αποτέλεσμα τις μειωμένες αποδόσεις σε παραγωγή χλωρής και ξηρής βιομάζας.
Οι απόψεις του Πλάτωνα και του Αριστοτέλη για τις ψυχολογικές επιδράσεις του θεάματος υπό το πρίσμα των σύγχρονων ψυχολογικών θεωριών
Authors: Μωραΐτου Δέσποινα
Published: August 2021

Σκοπός της παρούσας εργασίας είναι κατά πρώτον η διερεύνηση της ψυχολογικής επίδρασης του θεάματος, όπως αυτή συζητείται και απεικονίζεται στα έργα των δύο κορυφαίων Ελλήνων φιλοσόφων της αρχαιότητας, του Πλάτωνα και του Aριστοτέλη. H απεικόνιση αυτή παρουσιάζει ιδιαίτερο ενδιαφέρον λόγω της αντίθετης άποψης που εκφράζουν οι δύο στοχαστές ως προς την ωφελιμότητα της επίδρασης του θεάματος –στην προκειμένη περίπτωση του θεάτρου– στο κοινό της εποχής τους και κατά συνέπεια ως προς το δέον ή μη της ένταξής του στους κοινωνικούς θεσμούς μιας ευνομούμενης πολιτείας. Θα εξεταστούν οι παράμετροι αυτής της διαφωνίας, οι προβληματισμοί, τα επιχειρήματα, καθώς και οι όροι υπό τους οποίους γίνεται –όποτε γίνεται– δεκτό το θέατρο στην κοινωνία. Iδιαίτερη αναφορά γίνεται στο πλαίσιο αυτό στην έννοια της κάθαρσης, καθώς αυτή κατέχει κεντρική θέση στη σχετική θεωρία του Aριστοτέλη.Eν συνεχεία, δεύτερο αλλά εξίσου ουσιώδες μέρος της εργασίας είναι εκείνο που εξετάζει τον αντίστοιχο –τηρουμένων των αναλογιών– προβληματισμό, ο οποίος εκφράζεται τα νεότερα χρόνια στα πλαίσια της επιστήμης της ψυχολογίας από θεωρητικούς επιστήμονες και ερευνητές. Bέβαια ο όρος ‘θέαμα’ σήμερα, όπως είναι φανερό, περιλαμβάνει και άλλες πέραν του θεάτρου μορφές, όπως είναι ο κινηματογράφος και η τηλεόραση. Eπειδή κατά τη διερεύνηση των απόψεων αυτών διαπιστώνεται παρόμοια κατ’ ουσίαν διαφωνία με εκείνη που εκφράστηκε στην αρχαιότητα, επιδιώκεται η συγκριτική παρουσίασή τους και ο εντοπισμός των σημείων όπου τα επιχειρήματα των δύο κατ’ αντιστοιχία πλευρών ταυτίζονται. H έννοια της κάθαρσης αποτελεί έναν σημαντικό συνδετικό κρίκο ανάμεσα στην αρχαία και στη σύγχρονη προσέγγιση του ζητήματος και εξετάζεται διεξοδικά.Eπιπλέον, αναγκαία προϋπόθεση για την αναζήτηση αυτή θεωρείται η διερεύνηση της ουσίας και της λειτουργίας του μύθου, ο οποίος αποτελεί την πρώτη ύλη και την πεμπτουσία του θεάματος όλων των εποχών. Tέλος, επιχειρείται η συγκριτική αποτίμηση των δύο θεμελιωδών θεωρητικών και ερευνητικών θέσεων, οι οποίες έχουν παρουσιαστεί, και η εξαγωγή συμπερασμάτων ως προς την ορθότητα και τους όρους εγκυρότητας καθεμιάς.
Οι συνέπειες της οικιακής εργασίας στις οικογενειακές σχέσεις και στις σχέσεις αλληλεγγύης των μεταναστριών
Authors: Ξυπολυτάς Νικόλαος
Published: August 2021

Η διατριβή επικεντρώνεται στις συνέπειες της εσωτερικής οικιακής εργασίας επάνω στην οικογένεια και στις σχέσεις αλληλεγγύης των Ουκρανών μεταναστριών. Ο κοινωνιολογικός προβληματισμός στον οποίο συμβάλλει η παραπάνω διερεύνηση αφορά τις μορφές ελέγχου και συναίνεσης που αναπτύσσονται στην εργασία στον τομέα της παροχής προσωπικών υπηρεσιών και ειδικότερα στις οικιακές υπηρεσίες.Η διερεύνηση έγινε μέσα από μια συγκριτική εξέταση των συνεπειών της εργασίας ανάμεσα στη χώρα προέλευσης και στη χώρα υποδοχής. Μέσα από 45 ημιδομημένες συνεντεύξεις με Ουκρανές μετανάστριες που εργάζονται στην Ελλάδα ως εσωτερικές οικιακές εργάτριες, εξετάσθηκαν οι μεταβολές που έχουν συντελεστεί στην κοινωνική ζωή των γυναικών μέσα από τη επαφή τους με επαγγέλματα διαφορετικής ειδίκευσης και κοινωνικού κύρους σε διαφορετικές χώρες.Αναφορικά με τις συνέπειες της οικιακής εργασίας στις οικογενειακές σχέσεις προκύπτει πως λόγω της εργασίας και του τύπου απασχόλησης οι μετανάστριες απομακρύνονται από την οικογένειά τους. Παράλληλα, η έρευνα διαπιστώνει πως μέσα από την προσωποποιημένη φύση της σχέσης με τους εργοδότες ασκείται έντονος εργασιακός έλεγχος πάνω στις μετανάστριες. Ωστόσο, οι σχέσεις αυτές δημιουργούν και ένα πλαίσιο συναίνεσης στις εργοδοτικές πρακτικές, καθώς στα πλαίσια της εργασίας τους οι οικιακές εργάτριες ταυτίζονται με οικογενειακής φύσεως ρόλους και συναισθήματα.Όσον αφορά τη μελέτη των σχέσεων αλληλεγγύης των εσωτερικών οικιακών εργατριών, φαίνεται πως αυτές κινούνται σε ένα ιδιότυπο συνεχές με σχέσεις στήριξης στη μια άκρη και εργαλιακές σχέσεις ή και σχέσεις εκμετάλλευσης στην άλλη. Ωστόσο, πέρα από τη φύση των σχέσεων προκύπτει πως οι συναναστροφές των μεταναστριών γίνονται αποκλειστικά με συντοπίτισσες που εργάζονται στο ίδιο επάγγελμα. Επίσης, η κοινωνικοποίηση των μεταναστριών περιστρέφεται εξ ολοκλήρου γύρω από τον άξονα της εσωτερικής οικιακής εργασίας δημιουργώντας ένα αποκλειστικό και αυτο-αναφορικό πλαίσιο σχέσεων αλληλεγγύης.Η διατριβή συμπεραίνει πως τόσο οι «ψευδο-οικογενειακές» σχέσεις με τους εργοδότες, όσο και η αποκλειστικότητα της κοινωνικοποίησης των οικιακών εργατριών έχουν σαν αποτέλεσμα τη σύγχυση των ορίων ανάμεσα στη μισθωτή και τη μη μισθωτή εργασία. Η σύγχυση αυτή συμβάλλει καθοριστικά στον εγκλωβισμό των μεταναστριών στο συγκεκριμένο επάγγελμα. Πρόκειται για μια διαδικασία που οριοθετείται από την παραμονή των οικιακών εργατριών στο επάγγελμά τους αλλά και από την ταύτισή τους με τις απαιτήσεις και τους κανόνες της εργασίας τους.
Η προκαταρκτική εξέταση
Authors: Κριτσέλη Ευγενία
Published: August 2021

Έναυσμα για την παρούσα διατριβή απετέλεσε η προσωπική μου ενασχόληση με αφορμή τη δημοσίευση των διατάξεων 6429/1996, 4669/1995 και 7367/1994 της Εισαγγελικής ΑρχήςΠειραιώς. Σύμφωνα με αυτές, δεν ασκήθηκε τελικά ποινική δίωξη κατά ιατρού-χειρουργού, ο οποίος σε έγγραφες καταγγελίες φερόταν ότι τέλεσε κατά συρροή και κατ'εξακολούθηση πενήντα δύοανθρωποκτονίες και βαρείες σωματικές βλάβες σε βάρος νοσηλευθέντων από αυτόν ασθενών, κατά την ενάσκηση του ιατρικού του καθήκοντος, μετερχόμενος πειραματικές και αδόκιμες χειρουργικές μεθόδους. Στην διάρκεια της εξαετούς εισαγγελικής διερευνήσεως των βαρυτάτων αυτών καταγγελιών, οι οποίες μετά την αρχική αρχειοθέτησή τους ανεσύρθησαν και επαναρχειοθετήθησαν δύο φορές, αναδύθηκαν τόσο τα πλεονεκτήματα όσο και τα πολύπλοκα νομικά προβλήματα του θεσμού της προκαταρκτικής εξετάσεως, τα οποία - κατ' αποτέλεσμα - οδηγούν στην ανάγκη στάθμισης της συνεισφοράς του θεσμού αυτού, ως προς την απαιτουμένη από την Πολιτεία ορθή και αποτελεσματική λειτουργία του ισχύοντος δικονομικού ποινικού συστήματος προς τιμωρία αξιοποίνων πράξεων, αλλά και -εκ παραλλήλου- στην εξασφάλιση της «δικαίας δίκης», την οποία επιβάλλουν με αυστηρότητα το Σύνταγμα, οι Νόμοι και οι Διεθνείς Συμβάσεις της χώρας. Αντικείμενο της παρούσας μελέτης αποτελεί τόσο η επισήμανση και παράθεση των σχετικών προβλημάτων και κενών της ισχύουσας νομοθεσίας όσο και η καταγραφή συγκεκριμένων λύσεων και προτάσεων που αποσκοπούν στην αναβάθμιση του θεσμού της προκαταρκτικής εξέτασης, ώστε να καταστεί αποδοτικότερος, προς όφελος πάντων, τόσο δηλαδή της συντεταγμένης Πολιτείας, όσο και του πολίτη, αναδεικνυομένου παράλληλα και του ουσιαστικού δικαιοδοτικού ρόλου της Εισαγγελικής Αρχής στην δομή λειτουργίας του ποινικού μαςσυστήματος.
Οι πολιτικές του ΟΗΕ σχετικά με την εκπαίδευση για τα ανθρώπινα δικαιώματα (1995-2009)
Authors: Πίτσου Χαρίκλεια
Published: August 2021

Ενώπιον των συνεχών επίσημων εκκλήσεων του Οργανισμού Ηνωμένων Εθνών προς τα κράτη μέλη του να υιοθετήσουν, σε όλες τις βαθμίδες εκπαίδευσής τους, την Εκπαίδευση για τα Ανθρώπινα Δικαιώματα, η παρούσα διατριβή μελετά την ύπαρξη και τον τρόπο εφαρμογής της συγκεκριμένης εκπαίδευσης, ως ανεξάρτητου διδακτικού αντικειμένου, στα προγράμματα σπουδών των Πανεπιστημιακών Ελληνικών Παιδαγωγικών Τμημάτων Δασκάλων και Νηπιαγωγών. Τα ψηφίσματα του Οργανισμού Ηνωμένων Εθνών για την εφαρμογή και περαίωση της Δεκαετίας για την Εκπαίδευση για τα Ανθρώπινα Δικαιώματα, (1995-2004) και της πρώτης φάσης του Παγκόσμιου Προγράμματος της Εκπαίδευσης για τα Ανθρώπινα Δικαιώματα (2005-2009), σε συνδυασμό με τις διαρκείς παραβιάσεις των Ανθρωπίνων Δικαιωμάτων ανά τον κόσμο, κρίνουν επιτακτική την υιοθέτηση της προαναφερόμενης εκπαίδευσης σε όλες τις εκπαιδευτικές βαθμίδες. Πολύ, δε, περισσότερο στα Παιδαγωγικά Τμήματα Δασκάλων και Νηπιαγωγών, που εκπαιδεύουν μελλοντικούς εκπαιδευτικούς, οι οποίοι με τη σειρά τους θα κληθούν να συμβάλουν στη διαπαιδαγώγηση αυριανών πολιτών. Σε αυτό το πλαίσιο, η συγκεκριμένη έρευνα εξετάζει, με ποιοτικές και ποσοτικές μεθόδους συλλογής δεδομένων (ανάλυση περιεχόμενου, συνεντεύξεις και ερωτηματολόγια), αφενός, την ύπαρξη της Εκπαίδευσης για τα Ανθρώπινα Δικαιώματα στα ελληνικά Παιδαγωγικά Τμήματα Δασκάλων και Νηπιαγωγών και, αφετέρου, την εφαρμογή αυτού τους είδους εκπαίδευσης στα εν λόγω τμήματα, με βάση το μοντέλο της «γνωστικής πυραμίδας» στα επίπεδα γνώσεων, συνειδητοποίησης-ευαισθητοποίησης και ενεργοποίησης-μετασχηματισμού. Σε πρώτο επίπεδο, σύμφωνα με τα αποτελέσματα της έρευνας, η Εκπαίδευση για τα Ανθρώπινα Δικαιώματα διδάσκεται ως αυτόνομο διδακτικό αντικείμενο σε τρία Παιδαγωγικά Τμήματα από τα δεκαεννέα που υπάρχουν πανελλαδικώς. Σε δεύτερο επίπεδο, η διδασκαλία του συγκεκριμένου διδακτικού αντικειμένου φαίνεται να διαδραματίζει καθοριστικό ρόλο στη βελτίωση του γνωστικού επιπέδου των φοιτητών/τριών. Εντούτοις, δεν φαίνεται να διαφοροποιεί ιδιαίτερα τόσο το επίπεδο συνειδητοποίησης- ευαισθητοποίησης των φοιτητών/τριών όσο και αυτό της ενεργοποίησης- μετασχηματισμού απέναντι σε παραβιάσεις και διεκδικήσεις υπέρ των Ανθρωπίνων Δικαιωμάτων. Αν και τα ευρήματα της έρευνας δεν παρουσιάζουν μια εικόνα που να συμβαδίζει απόλυτα με την πρακτική εφαρμογή της Εκπαίδευσης για τα Ανθρώπινα Δικαιώματα στα ελληνικά Παιδαγωγικά Τμήματα, σύμφωνα με το μοντέλο της «γνωστικής πυραμίδας», εντούτοις εντοπίζεται η ύπαρξη θετικών ευρημάτων τόσο από τα μέλη του Διδακτικού Ερευνητικού Προσωπικού όσο και από τους φοιτητές/τριες, για την αναγκαιότητα και τη σημαντικότητα της ύπαρξης της Εκπαίδευσης για τα Ανθρώπινα Δικαιώματα στο εκπαιδευτικό σύστημα, αλλά και τη θετική διάθεσή τους να συμβάλουν στην εδραίωσή της.
Συναισθηματικό μαθησιακό μοντέλο για εξ αποστάσεως εκπαίδευση
Authors: Λεοντίδης Ευθύμιος
Published: August 2021

Ορμώμενη από τις παρυφές της Συναισθηματικής Υπολογιστικής, με σκοπό να διερευνήσει νόρμες και συμπεριφορές που σχετίζονται με τις συναισθηματικές διεργασίες που λαμβάνουν χώρα σε ένα πολυμεσικό προσαρμοστικό εκπαιδευτικό περιβάλλον για εκπαίδευση από απόσταση, η διδακτορική αυτή διατριβή επιχειρεί να αναπτύξει ένα συναισθηματικό μαθησιακό μοντέλο με σκοπό την αποτελεσματική καθοδήγηση και υποστήριξη του μαθητή στη διάρκεια της εξ αποστάσεως εκπαιδευτικής διαδικασίας. Η διαθεματικότητα του διαπραγματευόμενου αντικείμενου αυτής της έρευνας, το οποίο ανακύπτει από την περιοχή που ορίζει η συνάντηση των ερευνητικών πεδίων της Τεχνητής Νοημοσύνης και της Γνωσιακής Επιστήμης και εκτείνεται ώστε να συμπεριλάβει θέματα που σχετίζονται με την εξ αποστάσεως εκπαίδευση, την παιδαγωγική όψη της μάθησης και τη διδακτική - εκπαιδευτική τεχνολογία αποτέλεσε το έναυσμα για τη διερεύνηση ζητημάτων που εστιάζουν στο χώρο της Διδακτικής της Πληροφορικής και αποσκοπούν στη βελτιστοποίηση της εκπαιδευτικής διαδικασίας και στη μεγιστοποίηση του παραγόμενου μαθησιακού αποτελέσματος. Υιοθετώντας την παραπάνω οπτική, αναπτύχθηκε ως εφαρμογή και πρόταση, ένα συναισθηματικό μαθησιακό μοντέλο, το MENTOR (Modelling EmotioNal TutORing), το οποίο λαμβάνει υπόψη του την τρέχουσα συναισθηματική κατάσταση και την προσωπικότητα του μαθητή για να δημιουργήσει ή να συντηρήσει μία θετική διάθεση στο μαθητή σε συνάρτηση με την αποδοτική παρακίνηση του προς την επίτευξη των μαθησιακών του στόχων. Σχεδιασμένο με γνώμονα, να συνυπολογίζει ισόβαρα τόσο τη γνωστική όσο και τη συναισθηματική διάσταση της διδακτικής πράξης και ενσωματώνοντας στην λειτουργία του τη διαδικτυακή-πολυμεσική οπτική, το MENTOR, παρέχει ένα ολοκληρωμένο μαθησιακό πλαίσιο, με σκοπό την αποτελεσματική υποστήριξη του εκπαιδευόμενου στην εξ αποστάσεως εκπαίδευση.
Η πολιτική θεματολογία των εκλογικών αναμετρήσεων 1923-1936
Authors: Τεγόπουλος Σάββας
Published: August 2021

Αντικείμενο της παρούσας διατριβής είναι η παρουσίαση και ανάλυση των ζητημάτων εκείνων που απασχόλησαν τις εκλογικές αναμετρήσεις της περιόδου 1923 – 1936 και καθόρισαν σε μεγάλο βαθμό το αποτέλεσμά τους. Κεντρικό και συνάμα συνεκτικό τους στοιχείο αποτελεί το καθεστωτικό ζήτημα έτσι όπως εξελίχθηκε από το κίνημα των Λεοναρδόπουλου – Γαργαλίδη τις παραμονές των εκλογών του 1923 και την ανακήρυξη της Δημοκρατίας μετά από αυτές μέχρι το βενιζελικό κίνημα του 1935, την παλινόρθωση της βασιλείας και την εδραίωση του βασιλιά Γεωργίου με τις εκλογές του 1936. Σε κάθε ένα από τα εφτά επιμέρους κεφάλαια αναπτύσσεται η θεματολογία εκάστης εκλογής πλαισιωμένη από ένα εισαγωγικό μέρος και έναν μικρό επίλογο. Στο τέλος δε της διατριβής παρουσιάζονται τα γενικά συμπεράσματα εστιάζοντας τόσο στον ρόλο των πρωταγωνιστών της περιόδου στις πολιτικές εξελίξεις όσο και στη σημασία του καθεστωτικού ζητήματος στη διαμόρφωση του πολιτικού περιβάλλοντος της εξεταζόμενης περιόδου.
Συσχέτιση των επιπέδων μεταστίνης με τις επιπλοκές της αρχόμενης εγκυμοσύνης
Authors: Φελεσάκης Ιωάννης
Published: August 2021

Σκοπός: Η μελέτη αυτή σχεδιάστηκε με σκοπό τη συσχέτιση των επιπέδων μεταστίνης με τις επιπλοκές της αρχόμενης κύησης. Άτομα και Μέθοδοι: Στη μελέτη αυτή συμμετείχαν 101 γυναίκες οι οποίες διένυαν το πρώτο τρίμηνο της κύησής τους. Το σύνολο των γυναικών αυτών χωρίστηκε σε τέσσερις ομάδες, την ομάδα A, Β, Γ, Δ. Στην ομάδα A περιλαμβάνονται 30 γυναίκες με φυσιολογική κύηση, στην ομάδα Β 30 γυναίκες με απειλούμενη κύηση, στην ομάδα Γ 30 γυναίκες με εξωμήτριο κύηση και στη Δ 11 γυναίκες με μύλη κύηση. Επίσης οι ανωτέρω τρεις πρώτες ομάδες χωρίστηκαν εκ νέου με κριτήριο την ηλικία κύησης σε τέσσερις ομάδες έκαστη περιλαμβάνοντας τις εβδομάδες κύησης 4-6, 7-8, 9-10, 11-12. Η τέταρτη ομάδα χωρίστηκε στις κατηγορίες 7-10 και 11-12 εβδομάδα καθόσον θα ήταν αδύνατη η στατιστική επεξεργασία των δεδομένων αν διατηρούνταν οι ομάδες όπως στις τρεις πρώτες κατηγορίες. Έγινε σε όλες τις ανωτέρω κυήσεις υπερηχογραφικός και αιματολογικός έλεγχος, γυναικολογική εξέταση και μέτρηση των ορμονών προγεστερόνη, β χοριακή γοναδοτροπίνη και μεταστίνη. Αποτελέσματα: Για την ορμόνη μεταστίνη βρέθηκε σημαντική επίδραση του παράγοντα «Ομάδα κύησης» (p<0.001) αλλά όχι του παράγοντα «εβδομάδα κύησης» (p=0.556) ούτε της αλληλεπίδρασής τους (p=0.591). Από τις δύο ομάδες κύησης βρέθηκε ότι διαφέρει σημαντικά από τη φυσιολογική μόνο η εξωμήτρια ομάδα (p<0.001) αλλά όχι επαπειλούμενη (p=0.068). Αντιστοίχως η διαφορά ανάμεσα στη φυσιολογική ομάδα και την ομάδα των μυλών είναι στατιστικά σημαντική (p<0.001). Σε όλους τους παραπάνω ελέγχους, η επίδραση του παράγοντα εβδομάδα δεν βρέθηκε σημαντική είτε μόνη της είτε σε αλληλεπίδραση με την ομάδα (p>0.05). Συμπέρασμα: Στις επιπλοκές της αρχόμενης κύησης οι τιμές της μεταστίνης στον ορό παρουσιάζουν αξιοπρόσεκτες διακυμάνσεις. Ενώ στις απειλούμενες κυήσεις διαπιστώθηκε ότι η διαφορά δεν είναι στατιστικά σημαντική, η μείωση της μεταστίνης τόσο στην εξωμήτρια όσο και στη μύλη κύηση είναι στατιστικά σημαντική.
Σύνθεση και φασματοσκοπική μελέτη της δομής οργανομεταλλικών φαρμάκων
Authors: Κέλλα Σωτηρία
Published: August 2021

Στην διατριβή αυτή γίνεται για πρώτη φορά η σύνθεση συμπλόκων ενώσεων των μεταλλικών ιόντων της ζωής, , Ca2+, Mg2+, Cu2+ , Mn2+, Zn2+, K+, και Sn2+ με υποκαταστάτες L= ταυρίνη και υδροκορτιζόνη με στόχο την παρασκευή περισσότερο αποτελεσματικών και λιγότερο τοξικών φαρμάκων, δεδομένου ότι η ταυρίνη και η υδροκορτιζόνη είναι βιολογικά ουσίες με πολυάριθμες φυσιολογικές και θεραπευτικές δράσεις. Επιπλέον, θα ήταν δυνατόν οι νέες αυτές ενώσεις να χρησιμοποιηθούν και ως διατροφικά συμπληρώματα, εισάγοντας στον οργανισμό μας τα μεταλλικά αυτά ιόντα της ζωής μέσω ασφαλούς φορέα. Παρασκευάσθηκαν τρία σύμπλοκα ταυρίνης με τα μεταλλικά ιόντα , Ca2+, Cu2+ και Zn2+, και τέσσερα άλατα ταυρίνης με τα μεταλλικά ιόντα , Ca2+, Mn2+, Zn2+ και K+ . Επίσης παρασκευάσθηκαν άλατα της οξεικής ταυρίνης με τα ιόντα Ca2+ και Mg2+. Επιπλέον, συντέθηκαν άλατα της νατριοηλεκτρικής υδροκορτιζόνης με τα κατιόντα των μετάλλων , Ca2+, Mn2+, Zn2+, K+, και Sn2+. Οι συνθήκες σύνθεσης διαμορφώθηκαν σύμφωνα με τα κατιόντα και τις ιδιότητες των υποκαταστατών. Όπως έδειξε η στοιχειακή ανάλυση, η αναλογία μέταλλο προς υποκαταστάτη ήταν:[Μ]:[L]= 1: 2 για τα δισθενή ιόντα και 1:1 για τα μονοσθενή. Τα άλατα της νατριοηλεκτρικής υδροκορτιζόνης είχαν αναλογία [Μ]:[L]=1:1. Σε όλες τις περιπτώσεις τα σύμπλοκα και τα άλατα ήταν ενυδατωμένα εκτός από τα σύμπλοκα της ταυρίνης με τα ιόντα ψευδαργύρου.Από την μελέτη των FT-IR υπέρυθρων φασμάτων και τις μετατοπίσεις των ταινιών των χαρακτηριστικών ομάδων της ταυρίνης διαπιστώνεται ότι στα σύμπλοκα τα μεταλλικά ιόντα συνδέονται τόσο με το άτομο του αζώτου της αμινομάδας όσο και με το φορτισμένο οξυγόνο της σουλφονικής ομάδας του μορίου. Στην περίπτωση όμως των αλάτων τα FT-IR φάσματα έδειξαν ότι η σύνδεση γίνεται μόνον με το φορτισμένο οξυγόνο της σουλφονικής ομάδας του μορίου. Τα αποτελέσματα αυτά επιβεβαιώθηκαν και με 1HNMR φασματοσκοπία.Στα χλωριούχα άλατα της νατριοηλεκτρικής υδροκορτιζόνης τα μεταλλικά ιόντα αντιδρούν μόνο με έναν υποκαταστάτη και διατηρούν το ανιόν του χλωρίου, η δε ενυδάτωση γίνεται με τρία μόρια νερού σε αυτήν την περίπτωση. Όλες οι ενώσεις που παρασκευάσθηκαν ήταν σταθερές με τον χρόνο.Η μελέτη αυτή δείχνει πως μεταφέρονται μέσα στον οργανισμό μας τα μεταλλικά ιόντα. Υπάρχουν δύο τρόποι μετακίνησης των μεταλλικών ιόντων μέσα στα υγρά του οργανισμού μας. Ο ένας είναι ως ελεύθερα ενυδατωμένα κατιόντα και ο άλλος ως σύμπλοκα, δηλαδή συνδεδεμένα με βιολογικά μόρια, όπως στην περίπτωσή μας με την ταυρίνη και την υδροκορτιζόνη.
Η Clara Cell Sectretory protein (CCSP) ως διαφοροδιαγνωστικός δείκτης βρογχικού άσθματος στην προσχολική ηλικία
Authors: Παπαδημητρίου Ελένη
Published: August 2021

Σκοπός: να πιστοποιήσουμε τις χαμηλές τιμές της CCSP 16 σε παιδιά με άσθμα και να διερευνήσουμε αν οι τιμές της στο αίμα μπορούν να διακρίνουν παιδιά με εκπνευστικό συριγμό από εκείνα που θα αναπτύξουν βρογχικό άσθμα. Υλικό-Μέθοδος: Υλικό της μελέτης αποτελούν 185 παιδιά ηλικίας 0-14 ετών, χωρισμένα σε 3 ομάδες. Ομάδα Α: Βρέφη και παιδιά (n=46) με συμπτώματα εκπνευστικού συριγμού κατά την εξέταση και παιδιά με ιστορικό συμπτωμάτων εκπνευστικού συριγμού-βρογχόσπασμο-βήχα για περισσότερο από μία εβδομάδα ή και χρήσης εισπνεόμενων βρογχοδιασταλτικών, κορτιζόνης ή κορτιζόνης από το στόμα, τα οποία πληρούν τα κλινικά κριτήρια για βρογχικό άσθμα. Ομάδα Β: Βρέφη και παιδιά (n=45) με συμπτώματα κατά την εξέταση που δεν πληρούν τα κλινικά κριτήρια για βρογχικό άσθμα. Ομάδα Γ: Βρέφη και παιδιά (n=94) τα οποία ουδέποτε είχαν συμπτώματα εκπνευστικού συριγμού- βρογχόσπασμο- βήχα για περισσότερο από μία εβδομάδα ή και χρήση εισπνεόμενων βρογχοδιασταλτικών, κορτιζόνης ή κορτιζόνης από το στόμα. Αυτή η ομάδα αποτελεί την ομάδα μαρτύρων (control) . Ο προσδιορισμός της CCSP 16 έγινε με ανοσοενζυμική μέθοδο ELISA. Για τη σύγκριση των ομάδων ως προς τα ποσοτικά χαρακτηριστικά χρησιμοποιήθηκε η δοκιμασία ANOVA, ενώ ως προς τα ποιοτικά χαρακτηριστικά η δοκιμασία χ2. Αποτελέσματα: Από την στατιστική ανάλυση φαίνεται ότι υπάρχει στατιστικά σημαντική διαφορά ανάμεσα στην ομάδα παιδιών μεγάλου κινδύνου για βρογχικό άσθμα συγκριτικά με την ομάδα παιδιών – υγιών μαρτύρων (p< 0.001). Η ομάδα μεγάλου κινδύνου για άσθμα παρουσιάζει χαμηλότερο μέσο όρο επιπέδων ορού CCSP 16 (16.4±12.9ng/ml, με διακύμανση 12.6-20.3 ng/ml), σε σύγκριση με τους υγιείς μάρτυρες (31.9±19.7 ng/ml, με διακύμανση 26.0-37.8 ng/ml). Φαίνεται ότι αυτά τα πρώτα αποτελέσματα πιστοποιούν τις χαμηλές τιμές της πρωτεΐνης σε παιδιά με βρογχικό άσθμα. Επιπλέον, οι έλεγχοι συσχετίσεων που πραγματοποιήθηκαν έδειξαν την αναμενόμενη στατιστικά σημαντική και ισχυρή συσχέτιση του άσθματος με όλα τα συμπτώματα που έχουν καταγραφεί, ενώ δεν αποδείχθηκαν σημαντικές οι συσχετίσεις που αφορούν στην κληρονομικότητα ή στο κάπνισμα. Ο έλεγχος του μέσου όρου της πρωτεΐνης στις τρεις ομάδες ασθενών και οι πολλαπλές συγκρίσεις μεταξύ τους έδειξαν ότι η CCSP 16 έχει χαμηλότερες, κατά μέσο όρο, τιμές στους ασθενείς από ότι στις άλλες δύο ομάδες, οι οποίες δεν διαφέρουν σημαντικά μεταξύ τους. Στο αποτέλεσμα αυτό οδήγησαν τόσο οι παραμετρικοί όσο και ο μη παραμετρικός έλεγχος. Η λογιστική παλινδρόμηση και η απεικόνισή της με τη χρήση των εμπειρικών καμπύλων ROC έδειξαν ότι η διαχωριστική ικανότητα μεταξύ της ασθένειας και της μη ασθένειας, που παρέχεται από την πρωτεΐνη CCSP 16, διαφέρει σημαντικά από την τυχαία και είναι ανεπηρέαστη από την ηλικία του πληθυσμού στην οποία εφαρμόστηκε. Συμπεράσματα: Τα παιδιά με άσθμα παρουσιάζουν στατιστικά σημαντικά χαμηλότερες τιμές της πρωτεΐνης CCSP 16 από τους μη πάσχοντες. Συνεπώς, οι τιμές της πρωτεΐνης στο αίμα μπορούν να διακρίνουν ανάμεσα στα παιδιά με εκπνευστικό συριγμό εκείνα που θα αναπτύξουν βρογχικό άσθμα.
Επίδραση της βουφλομεδίλης στην μικροκυκλοφορία των διαβητικών ασθενών
Authors: Τσαντίλας Διονύσιος
Published: August 2021

Το διαβητικό πόδι αποτελεί μείζονα επιπλοκή του σακχαρώδη διαβήτη (ΣΔ) τύπου 2 στην παθογένεια του οποίου εμπλέκονται εκτός από τη διαβητική νευροπάθεια, η μακρο- και η μικροαγγειοπάθεια. Σκοπός της παρούσας μελέτης ήταν η εκτίμηση της επίδρασης της βουφλομεδίλης στην περιφερική μικροκυκλοφορία σε ασθενείς με ΣΔ τύπου 2 χωρίς κλινικές εκδηλώσεις μίκρο- ή μακροαγγειοπάθειας. Είκοσι τρεις ασθενείς που είχαν ΣΔ τύπου 2 για λιγότερο από 10 έτη [9 άνδρες, διάμεση ηλικία 61 έτη (εύρος, 58-64)] τυχαιοποιήθηκαν να λάβουν βουφλομεδίλη 600 mg/ημέρα για 6 μήνες (n = 12) ή καμιά αγωγή (n = 11). Η δερματική αιματική ροή μελετήθηκε στα κάτω άκρα με Laser Doppler κατά την έναρξη της μελέτης και μετά από 3 και 6 μήνες. Προσδιορίστηκαν οι Doppler παράμετροι, όγκος, ροή και ταχύτητα. Στους ασθενείς που έλαβαν βουφλομεδίλη διαπιστώθηκε σημαντική αύξηση του όγκου (p = 0,039) και μια τάση αύξησης της ταχύτητας και της ροής (p = 0,097 και για τις δύο παραμέτρους). Αντίθετα, στην ομάδα ελέγχου διαπιστώθηκε κατά το ίδιο διάστημα σημαντική ελάττωση στον όγκο και τη ροή (p = 0,045 και p = 0,027, αντίστοιχα) ενώ η ταχύτητα δεν μεταβλήθηκε (p = 0,150). Συμπερασματικά, σε ασθενείς με ΣΔ τύπου 2 χωρίς κλινικές εκδηλώσεις μίκρο- ή μακροαγγειοπάθειας, η βουφλομεδίλη φαίνεται να έχει ευνοϊκή επίδραση στην δερματική μικροκυκλοφορία, όπως αυτή εκτιμήθηκε από τη βελτίωση της δερματικής αιματικής ροής στον έλεγχο με Laser Doppler.
Παράγοντες διαμόρφωσης της θεραπευτικής σχέσης
Authors: Γιωτσίδη Βασιλική
Published: August 2021

Στόχος της παρούσας εργασίας αποτελεί η διερεύνηση της αντίστασης του θεραπευόμενου στην ψυχοθεραπεία σε συνδυασμό με τη σχέση προσκόλλησης με τον θεραπευτή. Οι δύο αυτές βασικές μεταβλητές συνεξετάζονται με μια σειρά από επιμέρους ενδοπροσωπικές (π.χ. αντιδραστικότητα, μεταβίβαση), καθώς και διαπροσωπικές (π.χ. θεραπευτική συμμαχία) παραμέτρους, την περίοδο των καλοκαιρινών διακοπών της θεραπείας. Μία από τις βασικές υποθέσεις της μελέτης είναι ότι η αντίσταση του θεραπευόμενου συσχετίζεται με ανασφαλείς τύπους σχέσης προσκόλλησης με τον θεραπευτή, και αντίθετα ότι η ασφαλής θεραπευτική σχέση συνδέεται με μειωμένα επίπεδα αντίστασης. Ένα επιπλέον ερευνητικό ερώτημα αφορά κατά πόσον οι δύο βασικές μεταβλητές της μελέτης, καθώς και η μεταξύ τους σχέση, μεταβάλλονται την περίοδο των καλοκαιρινών διακοπών της θεραπείας, συγκριτικά με ένα χρονικό σημείο σταθερών συνεδριών, και παράλληλα, από ποιους παράγοντες επηρεάζεται αυτή η μεταβολή. Η μελέτη βασίστηκε σε επαναλαμβανόμενες μετρήσεις με ανώνυμα ερωτηματολόγια, σε δείγμα 46 θεραπευόμενων σε ψυχαναλυτική/ψυχοδυναμική, συστημική, ανθρωπιστική-πελατοκεντρική και γνωσιακή θεραπεία, με ελάχιστο διάστημα θεραπείας τις 8-12 συνεδρίες. Σύμφωνα με τα αποτελέσματα, η αντίσταση συσχετίζεται θετικά με ανασφαλείς τύπους σχέσης προσκόλλησης με τον θεραπευτή και αρνητικά με τον ασφαλή τύπο θεραπευτικής σχέσης. Εντούτοις, οι συσχετίσεις αυτές μεταβάλλονται την περίοδο των καλοκαιρινών διακοπών της θεραπείας. Από την ανάλυση παλινδρόμησης διαπιστώθηκε, επίσης, ότι οι θεραπευόμενοι με διαφορετικό τύπο σχέσης προσκόλλησης αντιδρούν διαφορετικά την περίοδο των καλοκαιρινών διακοπών της θεραπείας, εκφράζοντας διαφορετικούς τύπους αντίστασης. Οι διαφορές αυτές επηρεάζονται από μια σειρά από επιμέρους παραμέτρους (π.χ. προηγούμενος χρόνος θεραπείας, αρνητική μεταβίβαση, θεραπευτική προσέγγιση, θεραπευτικό πλαίσιο, θεραπευτική συμμαχία), εύρημα που καταδεικνύει την πολυπαραγοντικότητα του φαινομένου της αντίστασης στην ψυχοθεραπεία. Τα αποτελέσματα της μελέτης προβάλλουν την ανάγκη πολυμερούς τρόπου κατανόησης και ερμηνείας των αντιστάσεων, ενώ παράλληλα παρέχουν εμπειρική τεκμηρίωση για το ρόλο της ασφάλειας και της απώλειας στη θεραπευτική σχέση. Συζητώνται οι μεθοδολογικοί περιορισμοί της παρούσας μελέτης και προτείνονται περαιτέρω πεδία για τη συνέχιση της σχετικής έρευνας.
Blast response of aircraft structures
Authors: Κοτζακόλιος Αθανάσιος
Published: August 2021

The scope of this project is the realization of composite and hybrid sub-aerostructures which exhibit superior blast performance compared to reference composite and hybrid substructures. The scope will be fulfilled with minimum weight penalty. Within the scope of this work is to provide a roadmap for the integration of explicit hardening measures for blast in future aerospace structural components. In the case of blast loading, the proposed methodology for achieving these aims involves vulnerability analysis of the composite and the hybrid substructures (scaled fuselage substructure). The vulnerability analysis will be based on numerical results, obtained by the systematic, analysis of the coupled blast/structural problem. The aims and objectives of the present project can be summarized as follows: • Development of numerical models and their correlation against experimental results. • Development of numerical tools for blast vulnerability analysis of composite and hybrid aeronautic structures. • Blast vulnerability map of composite and hybrid scaled fuselage substructure for different charge locations. • Explicit blast hardening strategies of composite and hybrid aerostructures by design and by novel materials.
Μοντελοποίηση της ακουστικής αναπαράστασης της τυπογραφίας εγγράφων μέσω εκφραστικής συνθετικής ομιλίας για τυφλούς και βλέποντες
Authors: Τσώνος Δημήτριος
Published: August 2021

Η δυνατότητα πρόσβασης στα έντυπα και ηλεκτρονικά έγγραφα (βιβλία, εφημερίδες, περιοδικά, επιστολές, περιεχόμενο ιστού) από τα άτομα με εντυποαναπηρία, αλλά και από τους μετακινούμενους χρήστες ή τους ηλικιωμένους, βασίζεται στη μετατροπή τους (σε πραγματικό χρόνο) σε ακουστική, κατά κύριο λόγο, ή και απτική μορφή. Ένα έγγραφο, πέραν από το περιεχόμενό του, περιλαμβάνει έναν αριθμό από στοιχεία οπτικής παρουσίασης, όπως: είδος, μέγεθος και χρώμα γραμματοσειράς και τρόπο γραφής (έντονη, πλάγια, υπογραμμισμένη). Παρά τη μεγάλη πρόοδο που επιτεύχθηκε στα συστήματα μετατροπής Κειμένου-σε-Ομιλία, σήμερα αυτά δεν υποστηρίζουν την αποτελεσματική ακουστικοποίηση της σημασιολογίας και των γνωσιακών πτυχών των Στοιχείων Οπτικής Παρουσίασης των Εγγράφων (ΣΟΠΕ). Ουσιαστικά αυτή η επιπλέον πληροφορία «χάνεται» κατά την επεξεργασία του εγγράφου με σκοπό την ακουστική απόδοσή του ή τη μετατροπή του σε απτική μορφή (γραφή Braille). Η παρούσα διατριβή ασχολείται με την ακουστικοποίηση, για τυφλούς και βλέποντες, της μεταπληροφορίας ΣΟΠΕ κατά τη μετατροπή τους σε ομιλία. Η προσέγγιση του προβλήματος χωρίζεται σε δύο στάδια: α) την αυτόματη εξαγωγή των επαγόμενων συναισθημάτων του αναγνώστη από τις εναλλαγές των ΣΟΠΕ και β) την ακουστική απόδοσή τους χρησιμοποιώντας εκφραστική συναισθηματική συνθετική ομιλία.Με σκοπό τη δημιουργία ενός συστήματος αυτόματης εξαγωγής της επαγόμενης συναισθηματικής κατάστασης από τα ΣΟΠΕ και τη κατάλληλη επισημείωση των εγγράφων με αυτή την πληροφορία, προτείνεται μία αρχιτεκτονική για την πολυτροπική παραγωγή, παρουσίαση και πλοήγηση σε πραγματικό χρόνο σε καθολικά προσβάσιμα έγγραφα, ανεξάρτητα φυσικής γλώσσας, περιεχομένου και πολιτισμού. Η υλοποίηση του αντίστοιχου πρωτότυπου συστήματος βασίστηκε στην τεχνολογία XML. Στη συνέχεια, αναπτύσσεται ένα μοντέλο για την ποσοτική περιγραφή του τρόπου ακουστικοποίησης των τυπογραφικών εναλλαγών ΣΟΠΕ μέσω: i) της μαθηματικής περιγραφής των μεταβολών της επαγόμενης συναισθηματικής κατάστασης του αναγνώστη που στηρίζεται στη διαστατική φύση των συναισθημάτων στον χώρο «Ευχαρίστηση», «Διέγερση» και «Επικράτηση», και ii) της αντιστοίχησής τους σε μεταβολές προσωδιακών χαρακτηριστικών της εκφραστικής συνθετικής ομιλίας.Για την αξιολόγηση του προσωδιακού μοντέλου εξετάστηκε, μέσω ψυχοακουστικών πειραμάτων, το κατά πόσο οι ακροατές είναι σε θέση να αναγνωρίσουν τις τυπογραφικές εναλλαγές ΣΟΠΕ με ακουστικό τρόπο. Τα αποτελέσματα ήσαν θετικά ακόμη και για ακροατές χωρίς πρότερη εκπαίδευση. Επίσης, το μοντέλο που αναπτύχθηκε αξιολογήθηκε από βλέποντες και τυφλούς μαθητές δημοτικού σχολείου ότι προάγει την απόδοσή τους κατά τη διδακτική διαδικασία.
E-negotiations for trading commodities and services
Authors: Μάσβουλα Μαρίζα
Published: August 2021

Η παρούσα διατριβή αξιοποιεί τις εξελίξεις στην περιοχή των διμερών ηλεκτρονικών διαπραγματεύσεων, υιοθετώντας θεμελιωμένα πρωτόκολλα και στρατηγικές που χαρακτηρίζουν τη συμπεριφορά του εκάστοτε συμμετέχοντα. Αντικείμενο έρευνας αποτελεί η χρήση στρατηγικών πρόβλεψης μελλοντικών προσφορών του αντιπάλου, προσφέροντας με τον τρόπο αυτό πλεονέκτημα κινήσεων προς συμφωνίες με μεγαλύτερο όφελος. Επίσης μελετάται ο κίνδυνος χρήσης εργαλείων πρόβλεψης και προτείνεται μια νέα στρατηγική που επιτρέπει την υιοθέτηση διαφορετικών συμπεριφορών απέναντι στον κίνδυνο. Γίνεται εκτενής καταγραφή των μοντέλων μηχανικής μάθησης που χρησιμοποιούνται με σκοπό την πρόβλεψη της επόμενης προσφοράς του αντιπάλου, καθώς επίσης συγκριτική αξιολόγηση βάση βιβλιογραφικών αναφορών. Το βασικό μειονέκτημα της πλειοψηφίας των μεθόδων είναι η αδυναμία παροχής έγκυρης πρόβλεψης σε δυναμικά περιβάλλοντα, όταν αλλάζουν οι κατανομές των δεδομένων στα οποία βασίστηκαν τα αρχικά μοντέλα πρόβλεψης. Για το λόγο αυτό ερευνάται η χρήση μοντέλων που εκπαιδεύονται με δεδομένα που εξάγονται από την τρέχουσα διαπραγμάτευση, καθώς επίσης και δομών που μεταβάλλονται με το χρόνο. Στα πλαίσια τις διατριβής μελετάται η χρήση νευρωνικών δικτύων σταθερής αρχιτεκτονικής, αλλά και δικτύων που εξελίσσουν τη δομή τους σε κάθε βήμα πρόβλεψης με χρήση γενετικού αλγορίθμου. Επίσης μελετάται η απλή αυτοεξελισσόμενη δομή eMLP, που μαθαίνει με ένα μόνο πέρασμα των δεδομένων, καθιστώντας ταχύτατη τη διαδικασία μάθησης. Παρουσιάζονται εκτενή πειραματικά αποτελέσματα που προκύπτουν από προσομοιώσεις διαφορετικών περιβαλλόντων διαπραγμάτευσης, και αποδεικνύουν την επάρκεια των λύσεων που προτείνονται, αφού οδηγούν στα προσδοκώμενα αποτελέσματα. Στην περίπτωση χρήσης στατικών μοντέλων πρόβλεψης που χρησιμοποιούν δεδομένα της τρέχουσας διαπραγμάτευσης, αποδεικνύεται ότι η μείωση του σφάλματος πρόβλεψης ανέρχεται στο 92.67% σε σχέση με αυτό που προκύπτει από μοντέλα που βασίζονται σε συνθετικά δεδομένα, ή σε δεδομένα προηγούμενων διαπραγματεύσεων. Επίσης αποδεικνύεται ότι τα δυναμικά μοντέλα παρέχουν πιο σταθερές προβλέψεις μεγαλύτερης ακρίβειας, αφού η μείωση του μέσου σφάλματος ανέρχεται στο 38.34%, η μείωση της μέσης τυπικής απόκλισης ανέρχεται στο 38.03% και η μέση μέγιστη τιμή είναι μειωμένη κατά 44.75% σε σχέση με τα στατικά μοντέλα. Παρόλα αυτά, τα μοντέλα που βελτιστοποιούν τη δομή τους με χρήση γενετικού αλγορίθμου παρουσιάζουν μεγαλύτερο χρονικό και υπολογιστικό κόστος για τους διαπραγματευτές. Έτσι η προτεινόμενη στρατηγική δοκιμάστηκε σε διαπραγματεύσεις πολλαπλών χαρακτηριστικών με χρήση στατικών μοντέλων, και αναζητήθηκε εμπειρικά η βέλτιστη αρχιτεκτονική. Μικρότερο σφάλμα και τυπική απόκλιση σημειώθηκε στην περίπτωση των 5 κόμβων εισόδου και 4 κόμβων κρυφού επιπέδου, που οδήγησε σε αύξηση της ατομικής ωφέλειας του διαπραγματευτή κατά 10.78%.
Η έννοια του πνεύματος στην αρχαία και βυζαντινή φιλοσοφία και ιατρική
Authors: Κακαβελάκη Αντωνία
Published: August 2021

Στη διδακτορική μας διατριβή θέσαμε ως στόχο να καταδείξουμε τη σημασία που έλαβε η έννοια του πνεύματος στη φιλοσοφική και ιατρική σκέψη, από την αρχαιότητα, έως τη βυζαντινή περίοδο, συγκεκριμένα έως τον 14ο αιώνα. Κίνητρα της μελέτης μας υπήρξαν κάποια βυζαντινά κείμενα που είχαμε παρατηρήσει ότι αναφέρονται στην έννοια του πνεύματος τόσο από φιλοσοφική, όσο και από ιατρική σκοπιά. Αναλάβαμε να ερευνήσουμε κατά πόσον αυτά που αναφέρονται από τους Βυζαντινούς συγγραφείς ήταν πρωτότυπες συλλήψεις τους, και κατά πόσον βασίζονταν σε προγενέστερες παραδόσεις. Για το λόγο αυτό κρίναμε αναγκαίο να ερευνήσουμε τις απαρχές και την κατοπινή εξέλιξη της έννοιας του πνεύματος τόσο στην ιατρική όσο και στη φιλοσοφική σκέψη έτσι ώστε να μπορέσουμε να κατανοήσουμε από πού άντλησαν οι Βυζαντινοί τις σχετικές με το πνεύμα θεωρίες τους και κατά πόσον οι ίδιοι προσέθεσαν κάτι νέο στη σύλληψη της έννοιας αυτής. Η μελέτη μας χωρίζεται σε τρία κεφάλαια. Το πρώτο αναφέρεται στις απαρχές της θεωρίας του πνεύματος στην αρχαία φιλοσοφική και ιατρική σκέψη. Το δεύτερο καταπιάνεται με τη θεωρία τη σχετική με το «όχημα –πνεύμα» κατά τους Νεοπλατωνικούς φιλόσοφους. Τέλος στο τρίτο και κυρίως μέρος της μελέτης μας γίνεται προσπάθεια να αναλυθεί η έννοια όπως συναντάται στους Βυζαντινούς χρόνους, και να ερμηνευθεί η σημασία που της απέδωσε η Βυζαντινή διανόηση. Σχετικά με τη μεθοδολογία την οποία χρησιμοποιήσαμε αναφέρουμε τα εξής: Ακολουθήσαμε κατά κύριο λόγο χρονολογική διαδοχή των στοχαστών με τους οποίους ασχοληθήκαμε, προκειμένου να υπάρχει μία λογική ροή των γεγονότων της μελέτης. Τα αποσπάσματα των πηγών που επικαλεστήκαμε, στις περισσότερες περιπτώσεις είτε τα μεταφράσαμε, είτε τα παραφράσαμε, έτσι ώστε να είναι όσο το δυνατόν περισσότερο επιστημονικά εμπεριστατωμένη η έρευνά μας. Τέλος προσπαθήσαμε να κάνουμε σύγκριση ιδεών καθ’ όλη τη διάρκεια της μελέτης μας, προκειμένου να εξάγουμε τα σχετικά συμπεράσματα. Το γενικό συμπέρασμα της έρευνάς μας ήταν το εξής: Οι Βυζαντινοί εξακολούθησαν να διαβάζουν και να παρουσιάζουν στο έργο τους τα αρχαία δόγματα τα σχετικά με το πνεύμα, τόσο της ιατρικής, όσο και της νεοπλατωνικής παράδοσης. Όμως στην περίπτωση της ιατρικής, οι Βυζαντινοί επιχείρησαν την περαιτέρω διασαφήνιση και επεξεργασία τους. Αντίθετα όσον αφορά τη νεοπλατωνική αντίληψη τη σχετική με το πνεύμα, στην πλειονότητά τους οι Βυζαντινοί την προσέγγισαν ως μία παλαιότερη και κατά βάθος άτοπη μυθοπλασία, είτε, στην καλύτερη περίπτωση, ως μία παράδοση που υπό το πρίσμα του Χριστιανισμού, έπρεπε να ερμηνευτεί, σε κάποιες πτυχές της, υπό ορθόδοξους όρους.
Επαγγελματική δραστηριότητα ως βασικός μοχλός της οικονομικής δομής και ανάπτυξης των μυκηναϊκών ανακτόρων
Authors: Βουτσά Αικατερίνη
Published: August 2021

Η διατριβή καταγράφει την παρουσία όλων των εργαζομένων οι οποίοι εμφανίζονται στα ανακτορικά αρχεία γραμμικής Β γραφής έχοντας ως στόχο να καταδείξει ότι το εργατικό δυναμικό και, πρωτίστως το εξειδικευμένο, αποτελεί μία από τις σημαντικότερες «πρώτες ύλες» της ανάπτυξης του μυκηναϊκού ανακτόρου, το οποίο έχει κατορθώσει να θέσει υπό τον έλεγχό του την εργασία των ανθρώπων σε μια εκτεταμένη γεωγραφική περιφέρεια γύρω από αυτό.Η μέθοδος που χρησιμοποιείται είναι η ανάλυση των δεδομένων των επιγραφικών τεκμηρίων μέσω α) της προσωπογραφικής μελέτης των αρχείων, β) της ετυμολογικής προσέγγισης των όρων που αποδίδουν επαγγελματικές ιδιότητες και γ) της σύγκρισής των επιγραφικών στοιχείων με τα αρχαιολογικά δεδομένα. Η καταγραφή των εργαζομένων γίνεται ανά παραγωγικό κλάδο σύμφωνα με την οργάνωση της ανακτορικής οικονομίας (κτηνοτροφία, αγροτική παραγωγή, υφαντουργία, αρωματοποιία κλπ.). Στην περίπτωση των τεχνιτών μελετάται η καταγραφή των τριών στοιχείων που συνθέτουν την παραγωγική διαδικασία, δηλαδή οι χρησιμοποιούμενες πρώτες ύλες, το ανθρώπινο δυναμικό που τις επεξεργάζεται και τα τελικά προϊόντα που προκύπτουν από την επεξεργασία. Εξετάζονται επίσης, τα είδη των αμοιβών των εργαζομένων, οικονομικοί όροι που σχετίζονται με την εργασία και την οικονομία γενικά καθώς, και ο ρόλος διαφόρων ομάδων εργαζομένων και επαγγελματικών οντοτήτων. Στα συμπεράσματα διαπιστώνεται ότι τα διαφορετικά συστήματα παραγωγής τα οποία χρησιμοποιούνται από το ανάκτορο ανάλογα με την σημασία κάθε οικονομικού κλάδου και το βαθμό εξάρτησης κάθε επαγγελματικής ομάδας από αυτό, συνδέονται και με την ύπαρξη ενός «ημιαυτόνομου» ιδιωτικού τομέα ο οποίος λειτουργούσε παράλληλα με την ανακτορική οικονομία. Κατάλοιπα ορισμένων δραστηριοτήτων του διασώζονται στις επιγραφικές μαρτυρίες που τηρεί και εκμεταλλεύεται αποκλειστικά το ανάκτορο, καθώς και κάποιοι από τους εξεταζόμενους οικονομικούς όρους, ενδεχομένως βασίζονται στην ύπαρξη αυτού του τομέα ή προκαλούνται από αυτόν. Δεν υπάρχει μία σταθερή μέθοδος αμοιβών ανά επαγγελματία και φύλο, ενώ, σε ορισμένες περιπτώσεις, διαπιστώνεται ότι καταγραφή ανδρικής «υπερωριακής και κατ’αποκοπήν» απασχόλησης. Οι διάφορες ομάδες εργασίας, τέλος, που ορίζονται ως «συντεχνίες» αποτελούν ιδιαίτερες περιπτώσεις συνενώσεων εργαζομένων εντός του ανακτορικού συστήματος, οι οποίες οφείλουν την παρουσία τους σε παλαιότερες κοινωνικές δομές με επίκεντρο τις τοπικές κοινότητες.